
MBI FILLIMIN E PROCEDURËS PËR RINOVIMIN E LICENCËS SË SHOQËRISË “PPC ALBANIA” SHA, NË VEPRIMTARINË E TREGTIMIT TË ENERGJISË ELEKTRIKE 

Në mbështetje të nenit 16 dhe nenit 37, pika 2, germa “d”, të ligjit nr. 43/2015, “Për sektorin e energjisë elektrike”; i ndryshuar; nenit 4, pika 1, germa “e”, nenit 5, pika 1, germa “e”, nenit 10, pika 3, si dhe nenit 16, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, e ndryshuar; nenit 15 dhe nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 19.5.2022, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes me nr. 668/3 prot., datë 13.5.2022, “Mbi fillimin e procedurës për rinovimin e licencës së shoqërisë ‘PPC Albania’ sh.a., me nr. 373, seria T17, në veprimtarinë e tregtimit të energjisë elektrike, dhënë me vendimin e Bordit të ERE-s nr. 93, datë 4.7.2017”,
konstatoi se: 
- Shoqëria “PPC Albania” sh.a., me shkresën e protokolluar në ERE me nr. 478/1 prot., datë 4.5.2022, ka paraqitur kërkesën për të rinovuar licencën në veprimtarinë e tregtimit të energjisë elektrike. 
- Shoqëria është mbajtëse e licencës nr. 373, seria T17, për veprimtarinë e tregtimit të energjisë elektrike, dhënë me vendimin e Bordit të ERE-s nr. 93, datë 4.7.2017. 
- Në nenin 16, pika 1, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, e ndryshuar përcaktohet se paraqitja e kërkesës për rinovimin e licencës bëhet jo më vonë se 2 muaj para përfundimit të kohëzgjatjes së vlefshmërisë së licencës së dhënë. Shoqëria ka bërë aplikimin më datë 4.5.2022, brenda afatit të përcaktuar nga rregullorja. 
- Shoqëria ka kryer pagesën e aplikimit për rinovimin e licencës së tregtimit të energjisë elektrike nga ERE, në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, e ndryshuar.
- Në zbatim të përcaktimeve të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, aplikuesi duhet të depozitojë në ERE: formatin dhe dokumentacionin për aplikim; dokumentacionin juridik, administrativ dhe pronësor; dokumentacionin financiar dhe fiskal; si dhe dokumentacionin teknik për veprimtarinë e tregtimit të energjisë elektrike. Sa rezulton nga ky aplikim shoqëria ka përcjellë kryesisht dokumentacionin si vijon:
- Formati dhe dokumentacioni për aplikim – neni 9, pika 1, germat “a”, “b” dhe “c”. Plotësuar.
- Dokumentacioni juridik, administrativ dhe pronësor – neni 9, pika 2, germat “a”, “b”, “c” dhe “e”. Plotësuar.
- Dokumentacioni financiar dhe fiskal – neni 9, pika 3, germa “d”. Plotësuar.
-	 Në lidhje me dokumentacionin e munguar që ka të bëjë me:
Dokumentacioni juridik, administrativ dhe pronësor, neni 9, pika 2:
- germa “d” (vërtetim që shoqëria dhe drejtuesit kryesorë të saj në rastin e personave juridikë, nuk janë të përfshirë në një proces penal të filluar nga organet e drejtësisë (vërtetim nga prokuroria dhe gjykata). 
Shoqëria duhet të depozitojë vërtetimin e Prokurorisë pranë Gjykatës së Shkallës së Parë, Tiranë, për një nga administratorët e saj.
Dokumentacioni financiar dhe fiskal, neni 9, pika 3:
germa “a” (vërtetim për shlyerjen e tatim-taksave dhe detyrimeve ndaj Institucionit të Sigurimeve Shoqërore (për shoqëritë e sapo krijuara vërtetim që nuk kanë detyrime)). Shoqëria duhet të depozitojë vërtetimin përkatës për shlyerjen e detyrimeve të kontributeve të sigurimeve shoqërore dhe shëndetësore;
- germa “b” (paraqitje bilanci financiar të tri viteve të fundit/ose të kohës së ekzistencës së shoqërisë (për shoqëritë me ortakë shoqëri të tjera paraqitja e bilancit të këtyre të fundit); 
Shoqëria duhet të depozitojë në ERE pasqyrat financiare të tri viteve të fundit ose të kohës së ekzistencës së shoqërisë, ortakut të saj të vetëm, shoqërisë “Public Power Corporation” s.a.;
- germa “c” (dokumente që vërtetojnë aftësinë ose mbështetjen financiare të aplikuesit, ku shprehen qartë vlerat monetare për financimin dhe struktura e financimit (financim i vetë aplikuesit, kredi bankare, donacion, të tjera);
Shoqëria nuk përmbush tërësisht kërkesat e kësaj pike të rregullores, pasi nuk janë shprehur qartë vlerat monetare për financimin e veprimtarisë dhe po ashtu nuk është depozituar ndonjë deklaratë/miratim nga shoqëria mëmë se ajo do të financojë veprimtarinë e “PPC Albania” sh.a. sipas vlerave të parashikuar. 
Dokumentacioni teknik për veprimtarinë tregtimit të energjisë elektrike, neni 9, pika 4.8:
- germa “a” (sasia e energjisë elektrike e parashikuar për t’u tregtuar në GWh/sipas viteve); 
Shoqëria duhet të paraqesë sasinë e energjisë elektrike që parashikon të tregtojë dhe për vitin e pestë të licencës;
- germa “b” (kapitali financiar (i shprehur në vlera monetare) i parashikuar për ushtrimin e kësaj veprimtarie, i shoqëruar me vërtetim nga banka apo institucione të tjera financiare të njohura me ligj); 
Në lidhje me sa parashikuar nga shoqëria, përveç faktit që nuk ka përfshirë të 5 vitet e licencës, kjo pikë e rregullores kërkon kapitalin financiar për ushtrimin e veprimtarisë, të shoqëruar me dokumentin shoqërues të vërtetimit e të disponimit të kësaj shume (vërtetim nga banka apo institucione të tjera financiare të njohura me ligj), të cilin duhet ta depozitojë në vijim.
- germa “c” (lista e kontratave të mëparshme, nëse ka pasur); 
Shoqëria nuk ka depozituar informacion/dokumentacion në lidhje me këtë pikë të rregullores. Po ashtu rezulton se për të gjitha vitet që ka qenë e licencuar i është vendosur pagesë rregullatore fikse, që aplikohet ndaj të licencuarve që nuk kanë ushtruar veprimtarinë për të cilën janë licencuar. Nga shqyrtimi i pasqyrave financiare të depozituara në ERE nga vetë shoqëria rezulton se ajo ka pasur të ardhura gjatë viteve 2019 dhe 2020. Në këto rrethana shoqëria duhet të paraqesë në ERE informacionin përkatës mbi natyrën e transaksioneve të kryera gjatë kësaj periudhe. 
- Shoqëria “PPC Albania” sh.a. ka kryer të gjitha pagesat e rregullimit ndaj ERE-s.
Për gjithë sa më sipër, Bordi i ERE-s 

VENDOSI:

1. Të fillojë procedurën për rinovimin e licencës nr. 373, seria T17, për veprimtarinë e tregtimit energjisë elektrike, dhënë shoqërisë “PPC Albania” sh.a., me vendimin e Bordit të ERE-s nr. 93, data 4.7.2017, për një afat 5-vjeçar, duke filluar nga data 5.7.2022. 
2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të bordit në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

KRYETAR
Petrit Ahmeti




